વાદળો ઘેરાવા લાગ્યા હોવાથી વધુ સમય ત્યાં પસાર કરી શકાય એમ ના હતો. ગાઈડે બ્રિફીંગ કર્યુ કે અમને ઊપર ચઢતા જેટલો સમય લાગ્યો એનો ફક્ત ૫૦50% સમય અમને ઉતરતા થશે કારણ કે બરફ પર સરકીને ઉતરવાનુ હતુ. બરફમાં સ્લાઈડ કરવુ થ્રીલીંગ તો હતુ જ પણ સાથે સાથે થોડું જોખમી પણ હતુ. સ્લાઈડ કરતા અને બરફમા ચાલતા અમે ખરેખર ઘણા જલદી બેઝ કેમ્પ પહોંચી ગયા. બેઝ કેમ્પ પહોંચતા જ કેમ્પ લિડરે અમારુ સ્વાગત કર્યુ. અહીંથી લંચ પતાવી અને ટેંટ પણ ખાલી કરવાના હતા કારણ કે અમારા પછીની ટ્રેકિંગ બેચ અહીં પહોંચી ગઈ હતી. અને અમારે આગળના કેમ્પ જવા માટે નીકળવાનુ હતુ. મને થોડી નબળાઈ લાગી રહી હતી આથી મારી રકસેક મે પોર્ટર દ્રારા કેમ્પ સુધી મોકલાવી. હવે જે રસ્તાથી અમારે ઉતરવાનુ હતુ ત્યાં બરફ ન હતો પણ બરફ ઓગળવાના લીધે કીચડ થઈ ગયેલો અને લપસણીઓ પણ. સાથે સાથે કોઈ કેડી પણ બનેલી ના હતી ફક્ત ખરબચડો અને ખાડાટેકરાવાળો ઢોળાવ જ હતો. પડતા-આખડતા લગભગ અઢી કલાકના અંતે અમે અરગાઁવ કેમ્પ પહોંચી ગયા. આ જગ્યાએ બરફ વધુ પીગળી રહ્યો હોવાથી સૌથી વધુ ઠંડી લગભગ-17 or -18 અમને અહીં લાગી. ગરમ ગરમ બટાકાવડા અને ચાએ અમારો થોડો-ઘણો થાક ઊતારી દીધો. આજનો દિવસ અમારા માટે ખુબ જ લાંબો હતો. ઘણા લોકો જમ્યા વગર જ ઊંઘી ગયા, હું પણ એમાની જ એક હતી.